钦定古今图书集成/明伦汇编/氏族典/第124卷 > 陈思济
## 钦定古今图书集成/明伦汇编/氏族典/第124卷 > 陈思济

按《元史陈思济传》：“思济，字济民，柘城人也。以才器见
称于时辈间。世祖在潜邸，闻其名，召之以备顾问。既
即位，始建省部，俾掌敷奏，事无巨细，悉就准绳。除右
司都事。至元五年，迁承务郎，同知高唐州事，以绩最
闻。拜监察御史，授奉训大夫，知沁州。迁中顺大夫，同
知绍兴路总管府事，转同知两浙都转运司事，调陕”
西汉中道提刑按察副使。二十三年，加少中大夫，同
知浙东道宣慰司事。时两淮盐课不敷，授嘉议大夫、
两淮都转运使。奸弊尽革，商贾通行，岁课以足。擢岭
北湖南道肃政廉访使，改池州路总管，累迁中议大
夫，佥河南江北等处行中书省事。大德五年卒。赠正
议大夫、吏部尚书，追封颍川郡侯，谥《文肃》。